KOMISSION KERTOMUS EUROOPAN PARLAMENTILLE JA NEUVOSTOLLE Euroopan unionin solidaarisuusrahaston vuosikertomus 2013 /* COM/2015/0118 final */





SISÄLLYSLUETTELO 1............ Johdanto. 3 2............ Vuonna 2012 tehdyt hakemukset, joiden käsittely oli kesken. 4 3............ Vuonna 2013 saadut uudet hakemukset 5 4............ Rahoitus. 9 5............ Seuranta. 9 6............ Päätökseen saatetut tukitoimenpiteet 10 7............ Ehdotus Euroopan unionin solidaarisuusrahaston perustamisesta annetun neuvoston asetuksen (EY) N:o 2012/2002 muuttamiseksi ja päätelmät 11 1. Johdanto Euroopan unionin solidaarisuusrahaston perustamisesta 11. marraskuuta 2002 annetussa neuvoston asetuksessa (EY) N:o 2012/2002, jäljempänä ’solidaarisuusrahastoasetus’, säädetään, että Euroopan parlamentille ja neuvostolle esitetään kertomus rahaston toiminnasta kuluneelta vuodelta. Tässä kertomuksessa esitellään EU:n solidaarisuusrahaston, jäljempänä ’EUSR’, toimintaa vuonna 2013, toisin sanoen vireillä olevien ja uusien hakemusten käsittelyä ja täytäntöönpanokertomusten arviointia niiden käsittelyn päätökseen saattamisen valmistelemiseksi. Lisäksi siinä käsitellään kyseisen vuoden aikana esitettyä ehdotusta solidaarisuusrahastoasetuksen muuttamiseksi[1]. Vuoden 2013 aikana komissio vastaanotti kahdeksan uutta EUSR:n tukea koskevaa hakemusta. Tämä on tavanomainen hakemusmäärä vuotta kohden. Tammikuussa tehtiin neljä hakemusta, ja toiset neljä hakemusta saapuivat heinä- ja elokuussa. Hakemuksista kolme liittyi Sloveniassa, Itävallassa ja Kroatiassa loka–marraskuussa 2012 esiintyneisiin tulviin. Saksan, Itävallan, Tšekin ja Unkarin hakemukset koskivat touko–kesäkuun 2013 ankaria tulvia. Portugalin hakemus liittyi Madeiralla tammikuussa 2013 tapahtuneisiin muta- ja maanvyöryihin. Komissio hyväksyi kaikki hakemukset lukuun ottamatta Portugalin ja Unkarin hakemuksia ja ehdotti EUSR:n varojen käyttöönottoa. Lisäksi komissio sai päätökseen arviointinsa Romanian vuonna 2012 esittämästä hakemuksesta, joka koski kuivuutta ja metsä- ja maastopaloja, ja esitti myös sen osalta rahaston varojen käyttöönottoa. Määrällisesti tarkasteltuna komissio hyväksyi vuoden 2013 aikana EUSR:stä myönnettyä tukea yhteensä 415,127 miljoonaa euroa. Yksityiskohtaisia tietoja asiasta esitetään luvussa 4 (Rahoitus). Tukea voitiin maksaa yhteensä 14,321 miljoonaa euroa, ja se kohdistui Slovenian ja Itävallan vuoden 2012 tulvien vahinkoihin. Liitteissä 1–3 esitetään rahaston varojen käyttöönottoon vuonna 2013 sovelletut kynnysarvot, yhteenveto saaduista hakemuksista ja kattava luettelo vuodesta 2002 alkaen käsitellyistä hakemuksista. 2. Vuonna 2012 tehdyt hakemukset, joiden käsittely oli kesken Romania (kuivuus ja metsä- ja maastopalot) Kesällä 2012 suuri osa Romaniasta kärsi hyvin alhaisesta sademäärästä ja toistuvista helleaalloista. Tästä johtuva kuivuus aiheutti merkittäviä satovahinkoja, lukuisia metsä- ja maastopaloja, vesipulaa väestölle ja ongelmia vesihuoltojärjestelmille ja vesivoiman tuotantojärjestelmille. Tämän johdosta Romania teki EUSR:n tukea koskevan hakemuksen 2. marraskuuta 2012. Kuivuuden osalta ei ole mahdollista kohtuudella soveltaa solidaarisuusrahastoasetuksen säännöstä, jonka mukaan hakemukset on esitettävä komissiolle 10 viikon kuluessa ensimmäisestä vahingosta. Sen vuoksi komissio on soveltanut samoja periaatteita, jotka se vahvisti arvioidessaan ensimmäistä EUSR:n tukea koskevaa vastaavaa hakemusta, joka tehtiin Kyproksessa vuonna 2008 esiintyneen kuivuuden johdosta. Niiden mukaan 10 viikon määräajan katsotaan alkavan siitä, kun kuivuuden arvioitiin olevan pahimmillaan. Romaniaa koetteli usean kuukauden pituinen kausi, jolle oli ominaista alhainen sademäärä, korkeat lämpötilat ja lukuisat maastopalot. Tämä johti ankaraan kuivuuteen, joka vaikutti noin 2,764 miljoonaan hehtaariin maata 35:ssä Romanian 41 maakunnasta. Kuivuus johti lopulta suurten maasto- ja metsäpalojen syttymiseen 25. elokuuta 2012. Komissio katsoi tämän vuoksi, että suurkatastrofin olisi katsottava alkaneen 25. elokuuta 2012. Koska sitä koskeva hakemus esitettiin komissiolle 2. marraskuuta 2012, määräaikaa noudatettiin. Alkuperäisessä hakemuksessaan Romanian viranomaiset arvioivat välittömien vahinkojen kokonaismääräksi yli 1,9 miljardia euroa, joka on 263 prosenttia Romaniaan vuonna 2012 sovellettavasta, EUSR:n varojen käyttöönoton edellytyksenä olevasta suurkatastrofin kynnysarvosta, joka on 735,487 miljoonaa euroa (eli 0,6 % BKTL:sta vuoden 2010 tietojen pohjalta). Tämä määrä sisälsi kuitenkin maataloudelle aiheutuneita vahinkoja, jotka olivat syntyneet ennen määriteltyä alkamispäivää. Niitä ei saa sisällyttää aiheutuneen vahingon kokonaismäärään. Komissio pyysi Romaniaa tarkistamaan vahinkoarviotaan. Romanian esittämä tarkistettu vahinkojen kokonaismäärä, josta on vähennetty myös muut tukeen oikeuttamattomat välilliset kustannukset, oli 806,7 miljoonaa euroa. Yli 99 prosenttia arvioiduista vahingoista liittyi yksityiseen maa- ja metsätalouteen, joka ei ole oikeutettu tukeen EUSR:stä, koska solidaarisuusrahastoasetuksen 3 artiklan 2 kohdassa lueteltuja tukikelpoisia hätätoimia ei sovelleta kyseisellä alalla. Näin ollen 3 artiklan 2 kohdan mukaan tukikelpoisten toimien kustannukset olivat 2,476 miljoonaa euroa (pelastuspalvelun hätätoimet, erityisesti palontorjunta ja vedenkuljetus, ja vedenjakeluinfrastruktuuriin liittyvät jälleenrakennustoimet). Koska EUSR:n tuki ei saa ylittää tukikelpoisten toimien kokonaiskustannuksia, komissio päätti 3. lokakuuta 2013 ehdottaa 2,476 miljoonan euron käyttöönottoa rahaston varoista, mikä kattaa tukikelpoisten toimien kustannukset. Kun tukea koskeva talousarviomenettely oli saatu päätökseen neuvostossa ja Euroopan parlamentissa ja komissio ja Romania olivat tehneet täytäntöönpanosopimuksen, EUSR:n rahoitusosuus maksettiin 10. maaliskuuta 2014. 3. Vuonna 2013 saadut uudet hakemukset Slovenian, Itävallan ja Kroatian tulvat (kolme hakemusta) Kaakkois-Euroopassa esiintyi lokakuun lopulla ja marraskuun alussa 2012 rankkasateita, joiden seurauksena esiintyi laajalti tulvia Sava-, Kupa-, Mur- ja Dravajokien alueella Sloveniassa ja Mur-, Drava- ja Lavantjokien valuma-alueella Itävallassa sekä Kroatian alueella. Tämän johdosta kyseiset kolme maata esittivät EUSR:lle tukihakemuksen. Slovenia haki tukea suurkatastrofin perusteella. Kroatian ja Itävallan hakemukset puolestaan perustuivat ns. naapurimaaperusteeseen, jonka mukaan EUSR:n taloudellista tukea voidaan poikkeuksellisesti myöntää myös suurkatastrofin kohteeksi joutuneen maan naapurimaille samasta katastrofista aiheutuneiden vahinkojen perusteella. (1) Slovenia: Hakemus jätettiin 2. tammikuuta 2013 eli 10 viikon määräajan kuluessa siitä, kun ensimmäiset vahingot oli todettu 28. lokakuuta 2012. Välittömien vahinkojen kokonaismääräksi arvioitiin 359,535 miljoonaa euroa. Ne koostuivat erityisesti maa- ja metsätaloudelle, paikallistieinfrastruktuurille ja vesiväylille aiheutuneista merkittävistä vahingoista. Vahinkoja kärsi myös yli 2 500 asuntoa ja hallinnollista tai talouselämään liittyvää laitosta sekä 10 koulua. Tämä oli 1,008 prosenttia Slovenian BKTL:sta ja ylitti reilusti Sloveniaan vuonna 2013 suurkatastrofien osalta sovelletun EUSR:n käyttöönottokynnyksen, joka on 214,021 miljoonaa euroa (eli 0,6 % BKTL:sta vuoden 2011 tietojen perusteella). Näin ollen komissio ehdotti 30. huhtikuuta 2013, että rahastosta myönnetään 14,081 miljoonan euron edestä taloudellista tukea. Kun tukea koskeva talousarviomenettely oli saatu päätökseen neuvostossa ja Euroopan parlamentissa ja komissio ja Slovenia olivat tehneet täytäntöönpanosopimuksen, rahoitusosuus maksettiin 19. marraskuuta 2013. (2) Itävalta: Slovenian katastrofilla oli vaikutuksia myös Itävaltaan, vaikkakin ne jäivät hyvin vähäisiksi. Lavamündin kaupunki, joka sijaitsee Drava- ja Lavantjokien yhtymäkohdan välittömässä läheisyydessä Itävallan ja Slovenian rajalla, joutui jopa kahden metrin korkeudelle nousseen tulvan valtaan. Vesi vahingoitti julkisia rakennuksia, yksityisasuntoja, liikeyrityksiä ja paikallista infrastruktuuria. Hakemus jätettiin 11. tammikuuta 2013 eli 10 viikon määräajan kuluessa siitä, kun ensimmäiset vahingot oli todettu 5. marraskuuta 2012. Esitettyjä tietoja päivitettiin 28. helmikuuta 2013. Tulvien aiheuttamien välittömien vahinkojen kokonaismäärä oli 9,6 miljoonaa euroa. Tämä määrä oli vain murto-osa suurkatastrofien osalta EUSR:n käyttöönottoon sovellettavasta 1,798 miljardin euron kynnysarvosta (0,6 % Itävallan BKTL:sta vuonna 2011). Koska Lavamündin tulvat johtuivat kuitenkin samasta syystä kuin Slovenian suurkatastrofi, Itävallan viranomaiset esittivät hakemuksensa ns. naapurimaaperusteen mukaisesti. Huolimatta vahinkojen vähäisestä määrästä (vain 0,53 % kynnysarvosta) EUSR:n varoja voitiin ottaa käyttöön. Rahaston 240 000 euron rahoitusosuus maksettiin 19. marraskuuta 2013. (3) Kroatia: Kroatia oli katastrofin tapahtuma-aikaan neuvottelemassa EU-jäsenyydestä, joten sille voitiin periaatteessa myöntää tukea EUSR:stä. Se esitti hakemuksensa 3. tammikuuta 2013 eli 10 viikon määräajan kuluessa siitä, kun ensimmäiset vahingot oli todettu 26. lokakuuta 2012. Kroatian viranomaiset totesivat, että merkittävää infrastruktuuria sekä yksityistä ja julkista omaisuutta vahingoittui yhdeksässä maakunnassa, joista neljässä katastrofilla oli vakavia vaikutuksia myös paikallistalouteen ja noin 795 000 asukkaan elinoloihin. Vahingot kohdistuivat erityisesti maa- ja metsätalouteen, teollisuuslaitoksiin ja kaupallisiin laitoksiin, yksityisasuntoihin sekä patoihin, siltoihin ja laitureihin Kroatian rannikolla. Useita satoja yksityiskoteja joutui veden valtaan, ja ihmisiä piti evakuoida. Lopuissa viidessä maakunnassa yksityisomaisuuden vahingoittuminen pystyttiin estämään Kroatian vesihuoltoyhtiön (Hrvatske vode) toteuttamien tulvantorjuntatoimenpiteiden ansiosta. Kroatian viranomaisten arvion mukaan välittömien vahinkojen kokonaismäärä oli yli 11,463 miljoonaa euroa. Koska tämä määrä jäi selvästi EUSR:n varojen käyttöönottoon suurkatastrofitilanteissa sovellettavan 259,805 miljoonan euron suuruisen kynnysarvon alle (0,6 % Kroatian BKTL:sta vuonna 2011), katastrofia ei voitu pitää suurena luonnonkatastrofina. Kroatia kuitenkin käytti Itävallan tapaan naapurimaaperustetta, jonka komissio hyväksyi. Rahaston 286 587 euron rahoitusosuus maksettiin 15. tammikuuta 2014. Keski-Euroopan tulvat (neljä hakemusta) Keski-Eurooppa kärsi touko- ja kesäkuussa 2013 sääoloista, jotka olivat hyvin samanlaiset kuin sääolot, jotka johtivat vuosisadan pahimpiin tulviin vuonna 2002 ja sen seurauksena EUSR:n perustamiseen. Saksa, Itävalta ja Tšekki kärsivät jälleen voimakkaista tulvista. Niitä esiintyi myös Unkarissa, mutta paljon vähäisemmässä määrin. Vaikka tulvat nousivat paikoitellen vuotta 2002 korkeammalle, kokonaisvahingot, jotka olivat nytkin erittäin suuria, pysyivät kuitenkin vuoden 2002 tason alapuolella, erityisesti Itävallassa ja Tšekissä. Tämä johtui pitkälti vuoden 2002 jälkeen toteutetuista tulvantorjunta- ja riskinhallintatoimenpiteistä. Tulvien jälkeen Saksa haki taloudellista tukea EUSR:ltä suurkatastrofiperusteen mukaisesti, kun taas Itävallan ja Tšekin hakemukset perustuivat naapurimaaperusteeseen. Unkarin hakemus esitettiin poikkeuksellisen alueellisen katastrofin perusteella. (1) Saksa: Hakemus saapui 24. heinäkuuta 2013 eli 10 viikon määräajan kuluessa siitä, kun ensimmäiset vahingot oli todettu 18. toukokuuta 2013. Sademäärät olivat erittäin suuria laajoissa osissa Saksaa. Monien jokien vedenkorkeudet nousivat ennätystasolle. Tulvat olivat laajempia ja vakavampia kuin elokuun 2002 tulvat ja sitä edeltäneet aikaisemmat ennätystulvat heinäkuussa 1954. Välittömät vaikutukset kohdistuivat yhteensä 12 osavaltioon, kahdeksan ihmistä kuoli ja ainakin 128 loukkaantui. Yli 100 000 ihmistä evakuoitiin tulva-alueilta, ja katastrofi vaikutti yhteensä lähes 600 000 ihmiseen. Yhteensä 32 000 taloa vahingoittui tai tuhoutui kokonaan, minkä lisäksi julkiselle infrastruktuurille aiheutui vakavaa vahinkoa. Saksan viranomaiset arvioivat välittömien vahinkojen kokonaismääräksi yli 8,153 miljardia euroa. Koska tämä määrä ylitti selvästi EUSR:n varojen käyttöönoton kynnysarvon, joka oli Saksan osalta 3,679 miljardia euroa vuonna 2013 (3 miljardia euroa vuoden 2002 hintoina), katastrofi voitiin luokitella suureksi luonnonkatastrofiksi. Komissio ehdotti 3. lokakuuta 2013, että rahastosta myönnettäisiin 360,454 miljoonan euron edestä taloudellista tukea. Neuvosto ja Euroopan parlamentti hyväksyivät asiaa koskevan lisätalousarvion (joka kattoi myös jäljempänä kuvatut Itävallan ja Tšekin tilanteet) 20. marraskuuta 2013. Siinä kuitenkin säädettiin, että suurin osa tarvittavista määrärahoista olisi käytettävissä vasta vuonna 2014. Näin ollen EUSR:n rahoitusosuus maksettiin 19. maaliskuuta 2014 sen jälkeen, kun komissio ja Saksa olivat tehneet täytäntöönpanosopimuksen. (2) Itävalta: Komissio vastaanotti Itävallan hakemuksen 6. elokuuta 2013 eli 10 viikon määräajan kuluessa siitä, kun ensimmäiset vahingot todettiin 30. toukokuuta 2013. Tulvista kärsi seitsemän Itävallan yhdeksästä osavaltiosta, erityisesti Vorarlbergin, Tirolin, Salzburgin, Niederösterreichin ja Oberösterreichin osavaltiot, joiden asukasmäärä on noin 4,6 miljoonaa. Joidenkin jokien valuma-alueilla (Saalach, Salzach, Inn ja Tonavan yläjuoksu) tulvatasot olivat korkeimmat 500 vuoteen. Tulvat aiheuttivat laajamittaista vahinkoa infrastruktuurille, erityisesti jokivarsien suojarakenteille, liikenneinfrastruktuurille ja vesi-/jätevesi-infrastruktuurille. Yksityisasunnot ja -omaisuus kärsivät vaurioita tai tuhoutuivat, ja yli 22 000 hehtaaria maatalousmaata jäi tulvien alle, mistä aiheutui satovahinkoja. Yli 300 yritystä kärsi välittömiä vahinkoja, muun muassa tärkeällä matkailualalla. Välittömien vahinkojen kokonaismääräksi arvioitiin 866,462 miljoonaa euroa, mikä on 48 prosenttia sovellettavasta suurkatastrofin kynnysarvosta (1,798 miljardia euroa, 0,6 % Itävallan BKTL:sta), joten kyseessä ei ole suurkatastrofi. Koska taustalla oli sama sääilmiö kuin Saksan suurkatastrofissa, Itävallan hakemus hyväksyttiin solidaarisuusrahastoasetuksen naapurimaaperustetta koskevan säännöksen perusteella. Komissio päätti 3. lokakuuta 2013 ehdottaa Itävallalle tukea 21,662 miljoonaa euroa. Rahaston rahoitusosuus maksettiin 14. helmikuuta 2014. (3) Tšekki: Komissio vastaanotti Tšekin hakemuksen 8. elokuuta 2013 eli 10 viikon määräajan kuluessa siitä, kun ensimmäiset vahingot oli todettu 2. kesäkuuta 2013. Rankkasateet aiheuttivat maassa pahimpia tulvia 50 vuoteen. Erityisesti tulvista kärsivät Berounka-, Vltava- ja Labejokien valuma-alueet. Vaikutukset ulottuivat erityisesti Etelä-Böömin, Plzeňin, Keski-Böömin, Hradec Královén, Liberecin, Ústín ja Prahan kaupungin alueille, jotka muodostavat noin 54 prosenttia Tšekin alueesta, ja ne koskivat välittömästi yli kolmasosaa Tšekin väestöstä. Tulvissa sai surmansa 15 ihmistä ja 23 000 oli evakuoitava. Tulvat vahingoittivat tai tuhosivat erityisesti liikenneinfrastruktuuria (rautatiet, tiet ja sillat jne.), televiestintäverkkoja, vesi- ja jätevesijärjestelmiä sekä sähkö- ja kaasuverkkoja. Yli 7 000 yksityiskotia kärsi vaurioita. Terveydenhuolto- ja sosiaalipalvelut, monet yritykset sekä maa- ja metsätalous kärsivät vakavia vahinkoja. Välittömien vahinkojen laajuudeksi arvioitiin yhteensä 637,131 miljoonaa euroa. Koska määrä oli 73 prosenttia 871,618 miljoonan euron kynnysarvosta (0,6 % Tšekin BKTL:sta), katastrofi ei täyttänyt suurkatastrofin kriteerejä. Tšekin tulvien taustalla oli kuitenkin Itävallan tapaan sama sääilmiö kuin Saksan suurkatastrofilla. Näin ollen hakemus perustui naapurimaaperusteeseen. Komissio päätti 3. lokakuuta 2013 ehdottaa, että Tšekille myönnettäisiin 15,928 miljoonaa euroa rahoitustukea. Kun tukea koskeva lisätalousarvio oli hyväksytty neuvostossa ja Euroopan parlamentissa ja komissio ja Tšekki olivat tehneet täytäntöönpanosopimuksen, EUSR:n rahoitusosuus maksettiin 19. maaliskuuta 2014. (4) Unkari: Tonavan ja sen sivujokien yläjuoksulla Saksassa ja Itävallassa esiintynyt poikkeuksellinen tulva-aalto ulottui Unkariin saakka 4. kesäkuuta, ja vesi laski jälleen 14. kesäkuuta 2013. Tulvatilanne oli pahin Keski-Unkarissa, Budapestissa ja sen ympäristössä, missä vesi vahingoitti infrastruktuuria, erityisesti liikenneinfrastruktuuria, vesi- ja jätevesijärjestelmiä, terveydenhuolto- ja koulutusinfrastruktuuria, televiestintäverkkoja, yksityisasuntoja ja yrityksiä. Noin 2 500 hehtaaria maatalousmaata jäi veden alle, mistä aiheutui satotappioita. Tätä laajemmat vahingot pystyttiin kuitenkin välttämään erittäin ponnekkaiden hätätoimien ansiosta. Unkarin hakemus saapui komissioon 13. elokuuta 2013 eli 10 viikon määräajan kuluessa siitä, kun ensimmäiset vahingot oli todettu 4. kesäkuuta 2013. Unkarin viranomaiset arvioivat välittömien vahinkojen kokonaismääräksi 27,951 miljoonaa euroa. Tämä määrä oli alle 5 prosenttia suurkatastrofien osalta EUSR:n käyttöönottoon sovellettavasta 569,258 miljoonan euron kynnysarvosta (0,6 % Unkarin BKTL:sta), joten tapahtunutta ei voitu luokitella lähimainkaan suurkatastrofiksi. Myöskään naapurimaaperustetta ei voitu soveltaa, koska tulvat eivät aiheuttaneet suurkatastrofia missään Unkarin naapurimaista. Hakemus esitettiin tämän vuoksi niin kutsutun poikkeuksellisen alueellisen katastrofin perusteiden mukaisesti. Komission arvioinnissa todettiin kuitenkin, ettei Unkarin hakemus täyttänyt poikkeuksellisen alueellisen katastrofin perusteita, joista säädetään solidaarisuusrahastoasetuksessa, sillä hakemuksessa ei esitetty todisteita vakavista ja pitkäaikaisista vaikutuksista väestön elinoloihin ja talouden vakauteen kyseisellä alueella. Tämän vuoksi komissio päätti 3. lokakuuta 2013 hylätä hakemuksen, koska sen ei voitu katsoa täyttävän solidaarisuusrahastoasetuksessa tarkoitettuja poikkeuksellisuuden kriteerejä. Asiasta ilmoitettiin Unkarin viranomaisille. Madeiran tulvat ja maanvyörymät (Portugali) Osissa Portugaliin kuuluvaa Madeiran autonomista aluetta satoi 4. ja 5. marraskuuta 2012 epätavallisen rankasti, mikä aiheutti maanvyörymiä ja tulvia ja niiden myötä vahinkoa julkiselle infrastruktuurille, yksityisomaisuudelle ja maataloudelle. Näin ollen Portugali esitti EUSR:n rahoitustukea koskevan hakemuksen, joka saapui komissioon 14. tammikuuta 2013 eli 10 viikon määräajan kuluessa. Portugalin viranomaisten mukaan välittömien vahinkojen kokonaismäärä oli 25,7 miljoonaa euroa. Tämä oli vain 2,5 prosenttia suurkatastrofeihin sovellettavasta kynnysarvosta (987,376 miljoonaa euroa eli 0,6 % maan BKTL:sta). Hakemus esitettiin tämän vuoksi niin kutsutun poikkeuksellisen alueellisen katastrofin perusteiden mukaisesti. Koska tämän luonnonmullistuksen vaikutus Madeiran väestöön ja talouden vakauteen oli vähäinen ja vaikka Madeira luokitellaan syrjäisimpien alueiden luokkaan, komissio totesi, ettei hakemus täyttänyt solidaarisuusrahastoasetuksessa tarkoitetun poikkeuksellisen alueellisen katastrofin kriteerejä. Komissio päätti 22. huhtikuuta 2013 hylätä hakemuksen, koska tapahtumien ei voitu katsoa täyttävän solidaarisuusrahastoasetuksessa tarkoitettuja poikkeuksellisuuden kriteerejä. Asiasta ilmoitettiin Portugalin viranomaisille. Kun rahastosta annetaan käyttöön rahoitusosuus, koko määrä on käytettävä 12 kuukauden kuluessa päivästä, jona komissio on maksanut sen. Rahoitusosuutta saa käyttää ainoastaan solidaarisuusrahastoasetuksen 3 artiklassa määriteltyjen ensisijaisten hätä- ja pelastustoimien toteuttamiseen. 4. Rahoitus Budjettivallan käyttäjä hyväksyi vuonna 2013 rahastosta myönnettävät rahoitusosuudet seitsemässä asiassa, jotka koskivat vuosina 2012 ja 2013 vastaanotettuja hakemuksia. Slovenialta, Itävallalta ja Kroatialta vuonna 2013 saatuja hakemuksia (loka–marraskuun 2012 tulvat) koskeva alustava lisätalousarvioesitys nro 5/2013[2] saatiin valmiiksi 11. syyskuuta 2013. Tukipäätösten hyväksymisen ja täytäntöönpanosopimusten tekemisen jälkeen maksut Slovenialle ja Itävallalle suoritettiin 19. marraskuuta 2013. Maksut Kroatialle suoritettiin 15. tammikuuta 2014. Alustava lisätalousarvioesitys nro 9 vuoden 2013 talousarvioon[3] kattoi Saksan, Itävallan ja Tšekin tulvakatastrofit touko–kesäkuussa 2013 ja Romanian tekemän hakemuksen, joka koski vuoden 2012 kuivuutta ja metsä- ja maastopaloja. Pelkästään vuonna 2014 annettiin käyttöön 150 miljoonaa euroa maksumäärärahoja (400,5 miljoonan euron kokonaismäärästä). Kaikissa neljässä tapauksessa maksut suoritettiin sen jälkeen, kun talousarviomäärärahat oli siirretty vuodelle 2014. Solidaarisuusrahaston rahoitusosuudet – vuonna 2013 hyväksytyt määrärahat Edunsaajavaltio || Katastrofi || Luokka || Määrä (euroa) Slovenia || Tulvat 2012 || Suurkatastrofi || 14 081 355 Itävalta || Tulvat 2012 || Naapurimaa || 240 000 Kroatia || Tulvat 2012 || Naapurimaa || 286 587 Saksa || Tulvat 2013 || Suurkatastrofi || 360 453 575 Itävalta || Tulvat 2013 || Naapurimaa || 21 661 550 Tšekki || Tulvat 2013 || Naapurimaa || 15 928 275 Romania || Kuivuus ja metsä- ja maastopalot 2012 || Suurkatastrofi || 2 475 689 YHTEENSÄ || 415 127 031 5. Seuranta Komissio teki vuoden 2013 aikana seurantakäynnit kolmeen edunsaajamaahan keskustellakseen perustetuista täytäntöönpanojärjestelmistä ja vastatakseen täytäntöönpanoviranomaisten esittämiin kysymyksiin. Kohteet olivat seuraavat: – Lorca (Espanja), 5. helmikuuta 2013, aiheena 21,071 miljoonan euron rahoitusosuus, joka myönnettiin Lorcan kaupungissa 11. toukokuuta 2011 tapahtuneen maanjäristyksen johdosta. – Genova (Italia), 23. huhtikuuta 2013, aiheena 18,062 miljoonan euron rahoitusosuus, joka myönnettiin Liguriassa ja Toscanassa vuonna 2011 esiintyneiden tulvien johdosta. – Bologna (Italia), 5. kesäkuuta 2013, aiheena 670,192 miljoonan euron rahoitusosuus, joka myönnettiin Emilia-Romagnan, Lombardian ja Veneton alueilla 20. toukokuuta 2012 tapahtuneiden tuhoisien maanjäristysten johdosta. Kaikki kolme seurantakäyntiä antoivat kohtalaisen varmuuden siitä, että asianomaiset viranomaiset hoitavat täytäntöönpanon ja valvonnan avoimesti ja asianmukaisesti ja solidaarisuusrahastoasetusta, tukipäätöstä ja täytäntöönpanosopimusta noudattaen. Saatuaan loppukertomukset komissio tekee lisäanalyyseja ja ryhtyy tarvittaessa asianmukaisiin toimenpiteisiin. 6. Päätökseen saatetut tukitoimenpiteet Solidaarisuusrahastoasetuksen 8 artiklan 2 kohdassa säädetään, että edunsaajavaltion on toimitettava viimeistään kuuden kuukauden kuluttua rahoitusosuuden maksamista seuraavan yhden vuoden määräajan päättymisestä kertomus rahoitusosuuden käyttämisestä (täytäntöönpanokertomus) siihen liittyvine selvityksineen rahoitusosuuden käyttöön liittyvistä menoista (selvitys). Tämän menettelyn päätyttyä komissio päättää rahaston tukitoimenpiteen. Vuonna 2013 saatettiin päätökseen neljä solidaarisuusrahaston tukea koskevaa asiaa: (1) Saksa, Kyrill-myrsky vuonna 2007: rahaston rahoitusosuus oli 166,91 miljoonaa euroa. Saksa esitti 9. heinäkuuta 2009 täytäntöönpanokertomuksen, johon sisältyi myrskyn kohteena olleiden Saksan osavaltioiden laatimat 15 selvitystä. Komission toteuttaman tarkastuksen johdosta Saksan viranomaisilta edellytettiin lisätietoja, jotka saatiin toukokuussa 2012. Saksa ilmoitti, että kolmas osapuoli oli myöntänyt tukea myöhemmin 9 778,59 euron määrän. Solidaarisuusrahastoasetuksessa säädetään, että kolmannen osapuolen korvaamat määrät on maksettava takaisin komissiolle. Komissio peri tämän määrän takaisin huhtikuussa 2013, ja asian käsittely saatettiin päätökseen toukokuussa 2013. (2) Ranska, Klaus-myrsky vuonna 2009: rahaston rahoitusosuus oli 109,38 miljoonaa euroa. Ranskan laatima täytäntöönpanokertomus saapui 31. elokuuta 2011. Ranskan viranomaisten sisäisessä tarkastuksessa kävi ilmi, että tukeen oikeuttamattomia menoja oli ilmoitettu 1,105 miljoonaa euroa. Määrä korjattiin myöhemmin 1,066 miljoonaksi euroksi. Lisäksi komission suorittamassa arvioinnissa ilmeni, että Ranskalta oli pyydettävä selvitystä koskevia lisätietoja. Komission budjettipääosasto käynnisti elokuussa 2013 menettelyn, joka koski Euroopan aluekehitysrahastosta Ranskalle suoritetun 1,066 miljoonan euron maksun hyvittämistä. Ranska myöntyi tähän, ja hyvitys suoritettiin 21. elokuuta 2013. Asian käsittely saatettiin päätökseen. (3) Kreikka, Evrosjoen tulvat vuonna 2006: rahaston rahoitusosuus oli 9,31 miljoonaa euroa. Komissio vastaanotti Kreikan täytäntöönpanokertomuksen heinäkuussa 2009. Kreikalta jouduttiin pyytämään lisätietoja huhtikuussa 2010 ja kesäkuussa 2012. Kreikka lähetti lopulliset vastauksensa huhtikuussa 2013, ja niiden myötä kaikki selvitykseen liittyneet avoinna olleet kysymykset saatiin ratkaistua. Asian käsittely saatettiin päätökseen marraskuussa 2013. (4) Italia, Abruzzon maanjäristys vuonna 2009: rahaston rahoitusosuus oli 493,77 miljoonaa euroa. Täytäntöönpanokertomus toimitettiin komissiolle tammikuussa 2011. Italia totesi tukikelpoisten menojen olevan 919,98 miljoonaa euroa, mikä ylittää EUSR:n rahoitusosuuden 426,12 miljoonalla eurolla. Rahoitusosuuden suuruuden vuoksi komissio teki tätä asiaa koskevan tarkastuksen, minkä lisäksi Euroopan tilintarkastustuomioistuin suoritti sitä koskevan toiminnantarkastuksen. Euroopan tilintarkastustuomioistuimen toiminnantarkastusta koskeva loppukertomus julkaistiin helmikuussa 2013 (erityiskertomus nro 24/2012). Komission lopullinen tarkastuskertomus lähetettiin Italialle toukokuussa 2013. Komission tarkastuksen jälkeen havaittiin tukeen oikeuttamattomia menoja. Italia pystyi laillisesti poistamaan sääntöjenvastaiset menot ilmoitetuista menoista ja esittämään sen jälkeenkin perustelut riittävälle, koko EUSR:n rahoitusosuuden kattavalle määrälle sääntöjenmukaisia menoja. Tämän vuoksi havainnoilla ei ollut taloudellista vaikutusta EU:n talousarvioon eikä EU:n varoja ollut tarpeen periä takaisin. Asian käsittely lopetettiin 27. marraskuuta 2013. Komissio sai vuoden 2013 aikana myös yhdeksän vuoden 2010 tulviin liittynyttä uutta täytäntöönpanokertomusta: Slovakialta, Puolalta, Tšekiltä, Unkarilta, Kroatialta, Romanialta ja Slovenialta. Kroatia ja Tšekki esittivät kertomuksensa keväällä ja syksyllä 2010 tapahtuneista katastrofeista. Lisäksi komissio sai Italialta kertomuksen, joka koski Venetossa vuonna 2011 esiintyneitä tulvia. Tämän vuosikertomuksen kattaman jakson päättyessä näiden täytäntöönpanokertomusten arviointi oli vielä kesken. 7. Ehdotus Euroopan unionin solidaarisuusrahaston perustamisesta annetun neuvoston asetuksen (EY) N:o 2012/2002 muuttamiseksi ja päätelmät Kuten edellisinäkin vuosina, vain pieni osa saaduista tukihakemuksista liittyi suurkatastrofeihin (kaksi yhteensä kahdeksasta asiasta). Kuusi hakemusta koski poikkeuksellisia alueellisia katastrofeja tai perustui poikkeukselliseen naapurimaaperusteeseen. Edellisten vuosien tapaan osoittautui haasteelliseksi ja aikaa vieväksi tehtäväksi arvioida sitä, täyttävätkö alueellisia katastrofeja koskevat hakemukset solidaarisuusrahastoasetuksessa säädetyt poikkeuksellisuuden perusteet. Kaiken kaikkiaan solidaarisuusrahaston täytäntöönpano vuonna 2013 vahvisti edellisten vuosien kokemusten tapaan komission näkemystä siitä, että rahaston toimintaa, erityisesti sen reagointivalmiutta, voitaisiin parantaa merkittävästi tekemällä vähäisiä muutoksia nykyiseen asetukseen, säilyttäen kuitenkin samalla ennallaan rahaston perustelut ja luonne ja koskematta rahoitukseen tai sallittuun menojen määrään. Tämän vuoksi komissio esitti vuoden 2013 puolivälissä vuoden 2011 tiedonantoonsa ”Euroopan unionin solidaarisuusrahaston tulevaisuus”[4] pohjautuvan säädösehdotuksen asetuksen muuttamiseksi[5]. Ehdotuksen tarkoituksena oli erityisesti parantaa rahaston reagointikykyä ja yksinkertaistaa sen käyttöä sekä selkiyttää tuensaajia koskevia kriteerejä ja yksinkertaistaa olemassa olevia sääntöjä, jotta tukea voitaisiin maksaa aikaisempaa nopeammin. Siinä ehdotettiin ennakkomaksujen käyttöönottamista, tukeen oikeutettujen tahojen ja toimien ilmaisemista selkeämmin erityisesti alueellisten katastrofien osalta sekä keskittymistä katastrofien ennaltaehkäisyyn ja riskinhallintastrategioihin jäsenvaltioissa. Lisäksi esitettiin katastrofiriskien ehkäisemistä ja hallintaa koskevan unionin lainsäädännön soveltamista täysimääräisesti ja saatavilla olevan unionin rahoituksen käyttöä asiaan liittyviin investointeihin. Ehdotusta alettiin käsitellä Euroopan parlamentissa marraskuun lopussa ja neuvostossa joulukuussa Liettuan toimiessa puheenjohtajana. Neuvottelut saatiin päätökseen Kreikan puheenjohtajakaudella vuonna 2014. Euroopan unionin solidaarisuusrahaston perustamisesta annetun neuvoston asetuksen (EY) N:o 2012/2002 muuttamisesta 15 päivänä toukokuuta 2014 annettu Euroopan parlamentin ja neuvoston asetus (EU) N:o 661/2014 tuli voimaan 28. kesäkuuta 2014. Sen vaikutuksia selostetaan vuotta 2014 koskevassa vuosikertomuksessa. [1] Ehdotus Euroopan parlamentin ja neuvoston asetukseksi Euroopan unionin solidaarisuusrahaston perustamisesta annetun neuvoston asetuksen (EY) N:o 2012/2002 muuttamisesta, COM(2013) 522 final, 25.7.2013. [2] Lisätalousarvio nro 5 vuoden 2013 talousarvioon kattaa yhteensä 14 607 942 euron käyttöönoton EU:n solidaarisuusrahastosta maksusitoumus- ja maksumäärärahoina Sloveniaa, Kroatiaa ja Itävaltaa syksyllä 2012 koetelleiden tulvien johdosta, EUVL L 327, 6.12.2013. [3] Lisätalousarvio nro 9 vuoden 2013 talousarvioon kattaa 400,5 miljoonan euron maksusitoumusmäärärahojen ja 250 miljoonan euron maksumäärärahojen käyttöönoton EU:n solidaarisuusrahastosta, EUVL L 49, 19.2.2014. Komission ehdotus 3. lokakuuta 2013 (COM(2013) 691), neuvoston muutokset 30. lokakuuta 2013 ja Euroopan parlamentin hyväksyntä 20. marraskuuta 2013. [4] KOM(2011) 613 lopullinen. [5] COM(2013) 522. Liite I: EU:n solidaarisuusrahasto – vuonna 2013 sovelletut suurkatastrofien kynnysarvot (vuoden 2011 bruttokansantuloa koskevien Eurostatin lukujen pohjalta) Solidaarisuusrahaston käyttöönotossa sovelletaan maakohtaisia kynnysarvoja, jotka määritetään välittöminä kokonaisvahinkoina, joiden määrä on joko yli 0,6 prosenttia kyseisen valtion bruttokansantulosta (BKTL) tai yli 3 miljardia euroa vuoden 2002 hintoina Eurostatin yhdenmukaistettujen tietojen perusteella. Arvoista sovelletaan alhaisempaa. (milj. euroa) || Maa || BKTL 2011*1) || 0,6 % BKTL:sta* || Suurkatastrofin kynnysarvo v. 2013* AT || ÖSTERREICH || 299 685 || 1 798,112 || 1 798,112 BE || BELGIË/BELGIQUE || 373 893 || 2 243,358 || 2 243,358 BG || BULGARIA || 37 475 || 224,850 || 224,850 CY || KYPROS || 17 932 || 107,591 || 107,591 CZ || ČESKÁ REPUBLIKA || 145 270 || 871,618 || 871,618 DE || DEUTSCHLAND || 2 640 910 || 15 845,460 || 3 678,755** DK || DANMARK || 246 267 || 1 477,602 || 1 477,602 EE || EESTI || 15 120 || 90,719 || 90,719 EL || ELLADA || 202 482 || 1 214,894 || 1 214,894 ES || ESPAÑA || 1 041 900 || 6 251,400 || 3 678,755** FI || SUOMI/FINLAND || 190 393 || 1 142,358 || 1 142,358 FR || FRANCE || 2 034 214 || 12 205,284 || 3 678,755** HR || HRVATSKA || 43 301 || 259,805 || 259,805 HU || MAGYARORSZÁG || 94 876 || 569,258 || 569,258 IE || ÉIRE/IRELAND || 128 301 || 769,804 || 769,804 IS || ICELAND || 8 566 || 51,396 || 51,396 IT || ITALIA || 1 567 632 || 9 405,793 || 3 678,755** LT || LIETUVA || 29 666 || 177,998 || 177,998 LU || LUXEMBOURG (G.D.) || 30 773 || 184,639 || 184,639 LV || LATVIJA || 20 319 || 121,912 || 121,912 ME || MONTENEGRO 2) || 3 234 || 19 405 || 19 405 MT || MALTA || 6 136 || 36,813 || 36,813 NL || NEDERLAND || 607 180 || 3 643,080 || 3 643,080 PL || POLSKA || 354 282 || 2 125,691 || 2 125,691 PT || PORTUGAL || 164 563 || 987,376 || 987,376 RO || ROMÂNIA || 129 607 || 777,644 || 777,644 SE || SVERIGE || 397 634 || 2 385,806 || 2 385,806 SI || SLOVENIJA || 35 670 || 214,021 || 214,021 SK || SLOVENSKO || 67 587 || 405,524 || 405,524 TR || TÜRKIYE || 416 062 || 2 496,370 || 2 496,370 UK || UNITED KINGDOM || 1 773 819 || 10 642,914 || 3 678,755** * Luvut ovat pyöristettyjä. ** ~ 3 miljardia euroa vuoden 2002 hintoina. 1 Lähde: Eurostat 2 Lähde: Tietoa Montenegron bruttokansantulosta ei ollut saatavilla. Sen sijaan käytetään BKT-lukuja, jotka on saatu AMECO-tietokannasta (Euroopan komission talouden ja rahoituksen pääosaston vuotuinen makrotaloustietokanta). Liite II: Euroopan unionin solidaarisuusrahasto – vuonna 2012 tehdyt hakemukset, joiden käsittely jäi kesken, ja vuonna 2013 saapuneet uudet hakemukset Vuosi || 2012 || 2013 Hakijamaa || RO || SI || HR || AT || PT || DE || AT || CZ || HU Katastrofin nimi ja luonne || kuivuus ja metsä- ja maastopalot 2012 || tulvat 2012 || tulvat 2012 || tulvat, Lavamünd 2012 || Madeiran hyökytulvat 2012 || tulvat 2013 || tulvat 2013 || tulvat 2013 || tulvat 2013 Ensimmäisen vahingon aiheutumispäivä || 25.8.2012 || 28.10.2012 || 26.10.2012 || 5.11.2012 || 5.11.2012 || 18.5.2013 || 30.5.2013 || 2.6.2013 || 4.6.2013 Hakemuksen viimeinen jättöpäivä || 3.11.2012 || 6.1.2013 || 4.1.2013 || 14.1.2013 || 14.1.2013 || 27.7.2013 || 8.8.2013 || 11.8.2013 || 13.8.2013 Hakemuksen tekopäivä (saapuminen komissioon) || 2.11.2012 || 2.1.2013 || 3.1.2013 || 11.1.2013 || 14.1.2013 || 24.7.2013 || 6.8.2013 || 8.8.2013 || 13.8.2013 Päivä, jona täydelliset tiedot olivat saatavilla || 30.5.2013 || ~ || ~ || 28.2.2013 || ~ || ~ || 28.2.2013 || ~ || ~ Suurkatastrofin kynnys (milj. euroa) || 735,487 || 214,021 || 259,805 || 1 798,112 || 987,376 || 3 678,755 || 1 798,112 || 871,618 || 569,258 Komission hyväksymä välittömien vahinkojen kokonaismäärä (milj. euroa) || 806,72 || 359,535 || 11,463 || 9,600 || 25,700 || 8 153,500 || 866,462 || 637,131 || 27,951 Luokka || suur­katastrofi || suur­katastrofi || naapurimaa || naapurimaa || alueellinen || suur­katastrofi || naapurimaa || naapurimaa || alueellinen Vahingot/kynnys || 109,69 % || 167,99 % || 4,41 % || 0,53 % || 2,60 % || 221,64 % || 48,19 % || 73,10 % || 4,91 % Tukikelpoisten toimien kustannukset (milj. euroa) || 2,476 || 249,608 || 4,489 || 1,600 || 19,815 || 3 289,400 || 350,334 || 416,368 || 19,070 Tukikelpoiset kustannukset / kokonaisvahingot || 0,31 % || 69,43 % || 39,16 % || 16,67 % || 77,10 % || 40,34 % || 40,43 % || 65,35 % || 68,23 % Tuki / tukikelpoiset kustannukset || 100 % || 5,64 % || 6,38 % || 15,00 % || ~ || 10,96 % || 6,18 % || 3,83 % || ~ Tukiosuus (% kokonaisvahingoista) || 0,31 % || 3,92 % || 2,50 % || 2,50 % || ~ || 4,42 % || 2,50 % || 2,50 % || ~ Tukipäätöksen päivämäärä || 9.12.2013 || 4.10.2013 || 3.10.2013 || 4.10.2013 || hylätty || 9.12.2013 || 9.12.2013 || 9.12.2013 || hylätty Täytäntöönpanosopimuksen päivämäärä (tehty) || 30.1.2014 || 15.10.2013 || 15.10.2013 || 15.10.2013 || ~ || 7.2.2014 || 22.1.2014 || 15.1.2014 || ~ Myönnetty tuki (euroa) || 2 475 689 || 14 081 355 || 286 587 || 240 000 || ~ || 360 453 575 || 21 661 550 || 15 928 275 || ~ Liite III: EU:n solidaarisuusrahaston hakemukset vuodesta 2002 lähtien Vuosi || Maa || Katastrofin luonne || Vahingot (milj. euroa) || Luokka || Myönnetty tuki (milj. euroa) 2 0 0 2 || 1 || AT || Tulvat || 2 900 || suurkatastrofi || 134 2 || CZ || Tulvat || 2 300 || suurkatastrofi || 129 3 || FR || Tulvat (Le Gard) || 835 || alueellinen || 21 4 || DE || Tulvat || 9 100 || suurkatastrofi || 444 Tuen kokonaismäärä v. 2002 hakemuksille || || || 728 2 0 0 3 || 1 || ES || Öljyvuoto (Prestige) || 436 || alueellinen || 8,626 2 || IT || Maanjäristys (Molise/Apulia) || 1 558 || alueellinen || 30,826 3 || IT || Tulivuorenpurkaus (Etna) || 894 || alueellinen || 16,798 4 || IT || Tulvat (Pohjois-Italia) || (1 900) || (suurkatastrofi) || Hylätty 5 || GR || Äärimmäiset sääolosuhteet talvella || (ei selvillä) || (suurkatastrofi/epäselvä) || Hylätty 6 || PT || Metsäpalot || 1 228 || suurkatastrofi || 48,539 7 || FR || Metsäpalot (Etelä-Ranska) || 531 || (alueellinen) || Hylätty 8 || ES || Metsäpalot (Portugalin rajalla) || 53 || naapurimaa || 1,331 9 || MT || Tulvat || 30 || suurkatastrofi || 0,961 10 || IT || Tulvat (Friuli-Venezia Giulia) || (525) || (alueellinen) || Hylätty Tuen kokonaismäärä v. 2003 hakemuksille || || || 107,081 2 0 0 4 || 1 || FR || Tulvat (Rhonen suistoalue) || 785 || alueellinen || 19,625 2 || ES || Tulvat (Malaga) || (73) || (alueellinen) || Hylätty 3–9 || ES || Metsäpalot (7 hakemusta) || (480) || (alueellinen) || Kaikki 7 hylätty 10 || SK || Tulvat || (29) || (alueellinen) || Hylätty 11 || SI || Maanjäristys || (13) || (alueellinen) || Peruutettu Tuen kokonaismäärä v. 2004 hakemuksille || || || 19,625 2 0 0 5 || 1 || SK || Myrsky (Tatravuoret) || 203 || suurkatastrofi || 5,668 2 || IT || Tulvat (Sardinia) || (223, arvioitu yläkanttiin) || (alueellinen) || Hylätty 3 || EE || Myrsky || 48 || suurkatastrofi || 1,29 4 || LV || Myrsky || 193 || suurkatastrofi || 9,487 5 || SE || Gudrun-myrsky || 2 297 || suurkatastrofi || 81,725 6 || LT || Myrsky || 15 || naapurimaa || 0,379 7 || GR || Evrosjoen tulvat || (112) || (alueellinen) || Hylätty 8 || RO || Kevättulvat || 489 || suurkatastrofi || 18,798 9 || BG || Kevättulvat || 222 || suurkatastrofi || 9,722 10 || BG || Kesätulvat || 237 || suurkatastrofi || 10,632 11 || RO || Kesätulvat || 1 050 || suurkatastrofi || 52,4 12 || AT || Tulvat (Tiroli/Vorarlberg) || 592 || alueellinen || 14,799 Tuen kokonaismäärä v. 2005 hakemuksille || || || 204,905 Vuosi || Maa || Katastrofin luonne || Vahingot (milj. euroa) || Luokka || Myönnetty tuki (milj. euroa) 2 0 0 6 || 1 || UK || Buncefieldin polttoainevaraston räjähdys || (700) || (alueellinen) || Peruutettu 2 || GR || Evrosjoen tulvat || 372 || alueellinen || 9,306 3 || HU || Tulvat || 519 || suurkatastrofi || 15,064 4 || ES || Galician metsäpalot || (91) || (alueellinen) || Hylätty Tuen kokonaismäärä v. 2006 hakemuksille || || || 24,370 2 0 0 7 || 1 || DE || Kyrill-myrsky || 4 750 || suurkatastrofi || 166,9 2 || FR || Réunion, sykloni Gamede || 211 || alueellinen || 5,29 3 || ES || El Hierron tulvat || (18) || (alueellinen) || Hylätty 4 || ES || La Manchan tulvat || (66) || (alueellinen) || Hylätty 5 || UK || Tulvat || 4 612 || suurkatastrofi || 162,387 6 || CY || Metsäpalot || (38) || (alueellinen) || Hylätty 7 || ES || Kanariansaarten metsäpalot || (144) || (alueellinen) || Hylätty 8–16 || IT || 9 hakemusta metsäpaloista 9 alueella || – || (alueellinen) || Ei hyväksyttävissä, määräaika ylittynyt 17 || FR || Hirmumyrsky Dean / Martinique || 509 || alueellinen || 12,78 18 || GR || Metsäpalot || 2 118 || suurkatastrofi || 89,769 19 || SI || Tulvat || 233 || suurkatastrofi || 8,254 Tuen kokonaismäärä v. 2007 hakemuksille || || || 445,380 2 0 0 8 || 1 || CY || Kuivuus || 165,4 || suurkatastrofi || 7,605 2 || RO || Tulvat || 471,4 || alueellinen || 11,785 Tuen kokonaismäärä v. 2008 hakemuksille || || || 19,390 || 2 0 0 9 || 1 || FR || Klaus-myrsky || 3 805,5 || suurkatastrofi || 109,377 || 2 || IT || Abruzzon maanjäristys || 10 212,0 || suurkatastrofi || 493,771 || 3 || GR || Metsäpalot || (152,8) || (alueellinen) || Hylätty || 4 || CY || Myrskyt || (2,6) || (alueellinen) || Hylätty || 5 || GR || Evian tulvat || (83,2) || (alueellinen) || Hylätty || 6 || IT || Messinan maanvyörymä || (598,9) || (alueellinen) || Hylätty || Tuen kokonaismäärä v. 2009 hakemuksille || || || 603,148 || 2 0 1 0 || 1 || IE || Tulvat 2009 || 520,9 || alueellinen || 13,022 || 2 || IT || Toscanan tulvat || (211,7) || (alueellinen) || Hylätty || 3 || ES || Andalusian tulvat || (709,7) || (alueellinen) || Hylätty || 4 || PT || Madeiran muta- ja maanvyöryt || 1 080 || suurkatastrofi || 31,256 || 5 || FR || Xynthia-myrsky || 1 425 || alueellinen || 35,636 || 6 || SK || Tulvat || 649,9 || suurkatastrofi || 20,431 || 7 || PL || Tulvat || 2 993,7 || suurkatastrofi || 105,567 || 8 || CZ || Kevättulvat || 204,5 || naapurimaa || 5,111 || 9 || HU || Tulvat || 719,3 || suurkatastrofi || 22,486 || 10 || HR || Kevättulvat || 153,04 || naapurimaa || 3,826 Vuosi || Maa || Katastrofin luonne || Vahingot (milj. euroa) || Luokka || Myönnetty tuki (milj. euroa) 2 0 1 0 || 11 || FR || Varin tulvat || (703–778) || (alueellinen) || Hylätty 12 || RO || Tulvat || 875,75 || suurkatastrofi || 24,968 13 || CZ || Syystulvat || 436,5 || alueellinen || 10,912 14 || DE || Sachsenin tulvat || (937,7) || (alueellinen) || Hylätty 15 || HR || Syystulvat || 47 || naapurimaa || 1,175 16 || SI || Syystulvat || 251,3 || suurkatastrofi || 7,460 17 || HU || Myrkkyvuoto || (174,32) || (alueellinen) || Hylätty Tuen kokonaismäärä v. 2010 hakemuksille || || || 281,849 2 0 1 1 || 1 || IT || Veneton tulvat 2010 || 676,36 || alueellinen || 16,909 2 || ES || Lorcan maanjäristys 2011 || 842,84 || alueellinen || 21,071 3 || CY || Laivastotukikohdan räjähdys 2011 || (357) || (suurkatastrofi / muu kuin luonnonkatastrofi) || Hylätty 4 || IT || Ligurian ja Toscanan tulvat 2011 || 722,5 || alueellinen || 18,062 Tuen kokonaismäärä v. 2011 hakemuksille || || || 56,042 2 0 1 2 || 1 || IT || Ankarat sääolosuhteet 2012 || (2 735) || (alueellinen) || Hylätty 2 || IT || Maanjäristysten sarja 2012 || 13 274 || suurkatastrofi || 670,192 3 || ES || Valencian metsäpalot 2012 || (155,7) || (alueellinen) || Hylätty 4 || ES || Kanariansaarten metsäpalot 2012 || (72,2) || (alueellinen) || Hylätty 5 || RO || Kuivuus ja metsä- ja maastopalot 2012 || 806,7 || suurkatastrofi || 2,475 6 || ES || Malagan metsäpalot 2012 || (22,43) || (alueellinen) || Peruutettu 7 || ES || Andalusian, Murcian ja Valencian tulvat 2012 || (409) || (alueellinen) || Hylätty Tuen kokonaismäärä v. 2012 hakemuksille || || || 672,667 2 0 1 3 || 1 || SI || Tulvat 2012 || 359,5 || suurkatastrofi || 14,081 2 || HR || Tulvat 2012 || 11,5 || naapurimaa || 0,287 3 || AT || Tulvat 2012 || 9,6 || naapurimaa || 0,240 4 || PT || Madeiran muta- ja maanvyöryt 2012 || (25,7) || (alueellinen) || Hylätty 5 || DE || Tulvat 2013 || 8 153,5 || suurkatastrofi || 360,454 6 || AT || Tulvat 2013 || 866,4 || naapurimaa || 21,662 7 || CZ || Tulvat 2013 || 637,1 || naapurimaa || 15,928 8 || HU || Tulvat 2013 || (28) || (alueellinen) || Hylätty Tuen kokonaismäärä v. 2013 hakemuksille || || || 412,652 Vuodesta 2002 hyväksytty tuki yhteensä || 3 575,119 000 milj. euroa